บางจากรุกพลังงานทดแทน
บางจากรุกพลังงานทดแทน เร่งขยายปั้มE20 จัดแคมเปญเอาใจนร.-นศ.รับส่วนลดเติมน้ำมัน20ส.ต./ลิตร
7 ก.พ. 2553

บางจากรุกพลังงานทดแทน เร่งขยายปั้มE20 จัดแคมเปญเอาใจนร.-นศ.รับส่วนลดเติมน้ำมัน20ส.ต./ลิตร
นายอนุสรณ์ แสงนิ่มนวล กรรมการผู้จัดการใหญ่ บริษัทบางจากฯปิโตรเลียม จำกัด (มหาชน) เปิดเผยว่า ในปีนี้ บางจากฯ มีแผนผลักดันส่งเสริมการใช้พลังงานทดแทนโดยวางเป้าหมายลดการนำเข้าน้ำมัน และลดผลกระทบจากราคาน้ำมันที่ผันผวน ซึ่งจะมีการเปิดสถานีบริการรองรับจำนวน 300แห่ง และสถานีบริการน้ำมัน E20 จากเดิมมีอยู่ 2 แห่ง และปีนี้ตั้งเป้าจะเปิดเพิ่มอีกประมาณ 3 แห่ง ทั้งนี้ ปัจจุบัน บางจากฯ มีสัดส่วนการขายน้ำมันแก๊สโซฮอล์อยู่ที่ ร้อยละ 75 ขณะที่สัดส่วนการขายน้ำมันเบนซิน 91 ร้อยละ 25 ส่วนกลุ่มไบโอดีเซล B5 มีสัดส่วนอยู่ที่ ร้อยละ 60 ไบโอดีเซล B2 ร้อยละ 40  
นอกจากนี้ บางจากยังได้จัดให้มีโครงการหรือกิจกรรมต่างๆ เพื่อกระตุ้นให้เยาวชน และประชาชนหันมาตระหนักถึงการใช้พลังงานทดแทน โดยในปีนี้จะเน้นในเรื่องของการส่งเสริมการใช้พลังงานทดแทนเป็นหลัก อาทิ การแจกบัตร Use Gasohol Club ให้กับนักเรียน นักศึกษาที่มีรถยนต์สามารถเติมน้ำมัน และจะได้รับส่วนลด 20 สตางค์ต่อลิตร โครงการประกวดสุดยอดเยาวชนพลังงานทดแทน โครงการสำหรับผู้ถือบัตรเป็นสมาชิกแก๊ซโซฮอลล์คลับ สำหรับผู้ใช้ยานพาหนะที่เติมน้ำมันบางจากฯ ซึ่งหากมีผู้เติมครบตามเกณฑ์ที่กำหนดไว้จะได้รับส่วนลดพิเศษและของที่ระลึกในเดือนกุมภาพันธ์ 2553 นี้ .